											НАЦРТ

	На основу чл. 46. став 3, 51. став 1. и 54. став 2, а у вези с чланом 137. ст. 1. и 2. Закона о високом образовању („Сл. гласник РС", бр. 88/2017, 73/2018, 27/2018 - др. закон, 67/2019, 6/2020 - др. закони, 11/2021 - аутентично тумачење, 67/2021, 67/2021 - др. закон, 76/2023 и 19/2025) и члана 31. алинеја 2. и 16. Статута Аутономне покрајине Војводине („Службени лист АПВ”, број: 20/14), Скупштина Аутономне покрајине Војводине доноси


ПОКРАЈИНСКУ СКУПШТИНСКУ ОДЛУКУ
о оснивању Академије струковних студија Нови Сад у Новом Саду

Члан 1.

Овом одлуком оснива се високошколска установа под називом: Академија струковних студија Нови Сад у Новом Саду (у даљем тексту: Академија), тако што се обавља статусна промена спајања Високе пословне школе струковних студија у Новом Саду, Владимира Перића Валтера 4 (у даљем тексту: ВПШНС), Високе школе струковних студија за образовање васпитача  у Новом Саду, Петра Драпшина 8 (у даљем тексту: ВШВНС) и Високе техничке школе струковних студија у Новом Саду, Школска 1 (у даљем тексту: ВТШНС).
Академија је самостална високошколска установа која у обављању делатности обједињује образовни, примењено-истраживачки и стручни рад, као компоненте јединственог процеса високог образовања. 
Академија је установа која обавља делатност високог образовања путем остваривања основних, специјалистичких и мастер струковних студија, из више научних и стручних области у оквиру образовно-научних поља друштвено-хуманистичких и техничко-технолошких наука.

Члан 2. 

Седиште Академије је у Новом Саду, Владимира Перића Валтера 4.
Академија има високошколске јединице изван седишта, без статуса правног лица, у Новом Саду на адресама Петра Драпшина 8 и Школска 1.
Члан 3.

Академија интегрише функције свих организационих јединица и стручних служби у свом саставу и има својство правног лица са свим правима и обавезама у правном промету и према трећим лицима.
Члан 4. 

Академија има орган управљања – савет, орган пословођења – председника, стручне органе и студентски парламент.
Утврђивање органа, поступак избора и разрешења, број чланова колективних органа, надлежност и друга питања у вези са органима Академије, уређују се статутом Академије, у складу са законом.
Члан 5. 

Средства за обављање делатности Академије обезбеђују се из буџета Аутономне покрајине Војводине, Републике Србије и других извора финансирања, у складу са законом.



Члан 6.

Орган управљања Академије је Савет.

До избора и конституисања Савета Академије у складу са Законом о високом образовању, статутом и општим актима Академије, његове послове обављаће Привремени савет у саставу:
1. др Драган Ђурановић, доктор економских наука, председник;
2. Милан Лазић, адвокат, члан;
3. др Љиљана Милетић, доктор техничких наука, члан;
4. др Биљана Ратковић Његован, доктор социлошко-правних наука, члан;
5. Нермин Фелећ, професор физичког васпитања, члан.

	Именовањем привременог савета престаје мандат органима управљања ВПШНС, ВШВНС и ВТШНС. 

Члан 7.
Привремени савет Академије:
1. донеће статут Академије у року од 30 дана од дана ступања на снагу ове одлуке;
2. донеће годишњи програм рада Академије;
3. донеће опште акте неопходне за обављање делатности и функционисање Академије, у року од 90 дана од дана ступања на снагу ове одлуке;
4. спровешће анализу пословања ВПШНС, ВШВНС и ВТШНС; 
5. обављаће и друге послове из надлежности савета утврђене Законом, статутом и другим општим актима.

Члан 8.

За вршиоца дужности председника Академије именује се др Милица Ничић, доктор економских наука.
Именовањем вршиоца дужности председника Академије престаје мандат органима пословођења ВПШНС, ВШВНС и ВТШНС.
Вршилац дужности председника Академије обављаће послове органа пословођења ВПШНС, ВШВНС и ВТШНС до уписа Академије у судски регистар.

Члан 9.

Вршилац дужности председника подноси захтев за издавање дозволе за рад у року од 60 дана од дана доношења статута Академије.

Члан 10.

Савет, председник и стручни органи Академије и студентски парламент биће изабрани, односно именовани, у складу са Законом о високом образовању, статутом и општим актима Академије, у року од шест месеци од дана доношења статута.
Именовањем стручних органа и студентског парламента Академије у складу са Законом, статутом и општим актима Академије, престаје мандат стручним органима и студентским парламентима ВПШНС, ВШВНС и ВТШНС.



Члан 11.

Студенти ВПШНС, ВШВНС и ВТШНС уписани на студијске програме закључно са школском 2025/2026. годином настављају студије на уписаним студијским програмима према започетом студијском програму, условима и правилима студија, у складу са Законом. 


Члан 12.

До добијања дозволе за рад и уписа Академије у судски регистар, ВПШНС, ВШВНС и ВТШНС настављају извођење акредитованих студијских програма, у складу с важећом дозволом за рад.

Члан 13.

До добијања дозволе за рад и уписа Академије у судски регистар, јавне исправе ће се издавати и оверавати сувим жигом ВПШНС, ВШВНС и ВТШНС, а потписиваће их вршилац дужности председника Академије.

Члан 14.

Даном уписа у судски регистар, Академија преузима запослене, имовину, права и обавезе, матичне књиге студената и све друге евиденције ВПШНС, ВШВНС и ВТШНС.

Члан 15.

Ова одлука ступа на снагу осмог дана од дана објављивања у „Службеном листу АП Војводине”.




СКУПШТИНА АУТОНОМНЕ ПОКРАЈИНЕ ВОЈВОДИНЕ






Број: _____________________                                                                 председник Скупштине АП Војводине

У Новом Саду, _________________                                                                    Балинт Јухас, с. р.
    (Juhász Bálint, s.k.)











О б р а з л о ж е њ е

1. Правни основ

	Правни основ за доношење Покрајинске скупштинске одлуке о оснивању Академије струковних студија Нови Сад у Новом Саду садржан је у члану 31. алинеја 2. и 16. Статута Аутономне покрајине Војводине („Службени лист АПВ”, број 20/14), којим је утврђено да су акти које Скупштина Аутономне покрајине Војводине доноси покрајинске скупштинске одлуке, резолуције, декларације, препоруке, закључци и други акти, као и акт о оснивању, надлежностима и уређењу агенција, јавних предузећа и установа АП Војводине и уређује права, дужности и положај запослених лица у њима, која нису уређена законом.
	Одредбом члана 46. став 3. Закона о високом образовању („Сл. гласник РС", бр. 88/2017, 73/2018, 27/2018 - др. закон, 67/2019, 6/2020 - др. закони, 11/2021 - аутентично тумачење, 67/2021, 67/2021 - др. закон, 76/2023 и 19/2025) прописано је да високошколска установа има статус академије струковних студија ако остварује најмање пет акредитованих студијских програма струковних студија из најмање два образовно-научна, односно образовно-уметничка поља.
Одредбом члана 51. став 1. Закона о високом образовању прописано је да самосталну високошколску установу могу основати Република, правно и физичко лице, у складу са законом.
	Одредбом члана 54. став 2. Закона о високом образовању прописано је да за самосталне високошколске установе чији је оснивач Република, одлуку о статусној промени доноси Влада.
	Одредбом члана 137. ст. 1. и 2. Закона о високом образовању прописано је да на територији Аутономне покрајине Војводине, између осталог, послове утврђене чл. 51. став 1. и 54. став 2. тог закона, обавља, путем својих органа, Аутономна покрајина Војводина, као поверене послове.   

2. Разлози за доношење одлуке

Анализа садашњег стања

	Досадашњу праксу у високим струковним школама карактерисало је постојање знатних разлика у делу који се односи на акредитоване студијске програме, чак и када припадају истој стручној области, што је било условљено индивидуалним приступом у дефинисању студијских програма од школе до школе и њиховом формирању према расположивом кадру високе струковне школе.
Високе струковне школе имају тренутно велики број акредитованих студијских програма који превазилазе њихове расположиве ресурсе.
Због ограничених материјалних и људских ресурса високих струковних школа, нису могли бити обезбеђени адекватни услови у погледу опреме за извођење наставе, самостално као ни уз помоћ државе и привреде.
Финансијско оптерећење самофинансирајућих студената и знатне разлике у цени школовања буџетских студената, последица је нерационалног пословања и високих трошкова пословања високих струковних школа.
Поступак избора у звање и пријем у радни однос наставника у високим струковним школама не спроводи се као на универзитетима, што утиче на квалитет наставног кадра.

 Циљеви који се одлуком постижу

	Трансформацијом Високе пословне школе струковних студија у Новом Саду, Високе школе струковних студија за образовање васпитача  у Новом Саду и Високе техничке школе струковних студија у Новом Саду у Академију струковних студија Нови Сад у Новом Саду оствариће се циљеви у вези са студентима, студијама и наставним процесом (унапређивањем квалитета наставе, бољим коришћењем расположивих људских и материјалних ресурса, смањењем и уједначавањем финансијског оптерећења студената, већом атрактивности студија, контролом процеса избора наставника, већим укључивањем стручњака из привреде у наставу, као и бољом контролом трошења и равномернијом расподелом финансијских средстава).

Проблеми које одлука треба да реши 

	С обзиром на то што ове три самосталне високошколске установе остварују студијске програме из два образовно-научна поља, сагласно одредби члана 46. став 3. Закона о високом образовању, оснивање Академије струковних студија Нови Сад у Новом Саду допринеће бољем коришћењу материјалних и људских ресурса, што ће утицати на ефективније, ефикасније и економичније остваривање циљева струковног високог образовања и његово повезивање с потребама тржишта рада.

Могућност да се проблем реши и без доношења покрајинске скупштинске одлуке и зашто је најбољи начин за решавање проблема

	Оснивањем Академије струковних студија Нови Сад у Новом Саду, високе школе струковних студија прерастају из институција локалног карактера у институције регионалног карактера, значаја и утицаја. 
	Ова трансформација омогућиће оснивање заједничких центара на нивоу академије за каријерно саветовање студента, за међународне пројекте, сарадњу с привредом, трансфер знања и технологија, ИЦТ центра и отвориће могућности за покретање нових делатности и пружање стручних услуга привреди и грађанству.
	Оснивање наведене академије омогућиће успостављање и јачање партнерства с привредом и институцијама, допринеће бољој контроли трошења и равномернијој расподели финансијских средстава, поједноставиће оснивачу управљање и контролу рада, омогућиће избор већег броја младих доктора наука и допринеће равномернијем регионалном развоју Републике Србије.

3. Објашњење предложених решења

	Чланом 1. Нацрта покрајинске скупштинске одлуке о оснивању Академије струковних студија Нови Сад у Новом Саду (у даљем тексту: Нацрт одлуке) утврђено је оснивање наведене академије спајањем Високе пословне школе струковних студија у Новом Саду, Високе школе струковних студија за образовање васпитача  у Новом Саду и Високе техничке школе струковних студија у Новом Саду и наведена је делатност ове самосталне високошколске установе.
	У чл. 2. и 3. Нацрта одлуке наведено је седиште Академије и утврђено је да Академија има својство правног лица, као и да Академија има високошколске јединице изван седишта, без статуса правног лица.
У члану 4. Нацрта одлуке наведени су органи Академије и утврђено да се поступак избора и разрешења, број чланова колективних органа, надлежност и друга питања у вези са органима Академије, уређују статутом Академије, у складу са Законом о високом образовању.
У члану 5. Нацрта одлуке утврђено је да се средства за обављање делатности Академије обезбеђују из буџета Аутономне покрајине Војводине, Републике Србије и других извора финансирања, у складу са законом.
У члану 6. Нацрта одлуке утврђено је да ће до избора и конституисања савета Академије у складу са Законом о високом образовању, статутом и општим актима Академије, његове послове обављати привремени савет, састављен од председника и четири члана, као и то да ће именовањем привременог савета престати мандат органима управљања наведених високих струковних школа. 
У члану 7. Нацрта одлуке утврђене су надлежности привременог савета Академије.
У члану 8. Нацрта одлуке утврђен је вршилац дужности председника Академије, престанак мандата органима пословођења наведених високих струковних школа и рок за обављање послова вршиоца дужности председника Академије.
	У члану 9. Нацрта одлуке одређен је рок за подношење захтева за издавање дозволе за рад од дана доношења статута Академије.
У члану 10. Нацрта одлуке одређен је рок за избор, односно именовање стручних органа и студентског парламента Академије, од дана доношења статута Академије, као и престанак мандата стручних органа и студентског парламента наведених високих струковних школа.
Чланом 11. Нацрта одлуке утврђено је да студенти наведених високих струковних школа уписани на студијске програме закључно са школском 2025/2026. годином, настављају студије на уписаним студијским програмима према започетом студијском програму, условима и правилима студија, у складу са Законом.
У члану 12. Нацрта одлуке утврђено је да наведене високе струковне школе настављају извођење акредитованих студијских програма, у складу с важећом дозволом за рад, до добијања дозволе за рад и уписа Академије у судски регистар.
У члану 13. Нацрта одлуке утврђено је да ће јавне исправе издавати и оверавати сувим жигом наведене високе струковне школе, а потписиваће их вршилац дужности председника Академије, до добијања дозволе за рад и уписа Академије у судски регистар. 
У члану 14. Нацрта одлуке утврђено је да, даном уписа у судски регистар, Академија преузима запослене, имовину, права и обавезе, матичне књиге студената и све друге евиденције наведених високих школа струковних студија.
У члану 15. Нацрта одлуке прописано је да ће ова одлука ступити на снагу осмог дана од дана објављивања у „Службеном листу Аутономне покрајине Војводине”.

	Покрајински секретаријат за високо образовање и научноистраживачку делатност прибавио је позитивно мишљење Националног савета за високо образовање Републике Србије, Националног савета мађарске националне мањине, Националног савета словачке националне мањине, као и мишљења органа управљања наведених високих струковних школа, сагласно одредби члана 54. став 3. Закона о високом образовању.

4. Процена финансијских средстава

Будући да се Академија струковних студија Нови Сад у Новом Саду оснива статусном променом спајања три високошколске установе струковних студија (Високе пословне школе струковних студија у Новом Саду, Високе школе струковних студија за образовање васпитача  у Новом Саду и Високе техничке школе струковних студија у Новом Саду), потребна средства за спровођење ове одлуке планирана су у буџету Републике Србије за 2026. годину („Службени гласник РС” 108/2025), а односе се на средства за плате, сталне и остале трошкове.
Средства за плате, сталне и остале трошкове високошколских установа на територији Републике Србије, обезбеђују се увек у буџету Републике Србије, у складу са Законом о високом образовању.
Потребна средства за спровођење ове одлуке у наредном периоду (у наредне две буџетске године) планираће се такође у буџету Републике Србије, а у буџету Аутономне покрајине Војводине за пројектне и друге активности, у разделу 13 – Покрајински секретаријат за високо образовање и научноистраживачку делатност, у складу са смерницама за припрему буџета за наведене буџетске циклусе.






ПРЕДЛОГ

Покрајинска влада, на __. седници одржаној _________ 2026. године, размотрила је НАЦРТ ПОКРАЈИНСКЕ СКУПШТИНСКЕ ОДЛУКЕ О ОСНИВАЊУ АКАДЕМИЈЕ СТРУКОВНИХ СТУДИЈА НОВИ САД У НОВОМ САДУ и донела следећи


З А К Љ У Ч А К


1. Утврђује се  ПРЕДЛОГ ПОКРАЈИНСКЕ СКУПШТИНСКЕ ОДЛУКЕ О ОСНИВАЊУ АКАДЕМИЈЕ СТРУКОВНИХ СТУДИЈА НОВИ САД У НОВОМ САДУ.

2. Предлог из тачке 1. овог закључка доставити Скупштини Аутономне покрајине Војводине, на разматрање и доношење.

3. Закључак  доставити  Покрајинском  секретаријату  за  високо образовање и научноистраживачку делатност.



	Доставити:
Покрајинском  секретаријату  за  високо образовање и научноистраживачку делатност
	



        

     ПРЕДСЕДНИК
   Покрајинске владе


          Маја Гојковић



